Tuairim ó Choiste Eacnamaíoch agus Sóisialta na hEorpa maidir le “Conas a chuirfidh na héiceachórais thionsclaíocha shainaitheanta le huathriail straitéiseach an Aontais Eorpaigh agus le dea-bhail mhuintir na hEorpa?”

(tústuairim)

(2022/C 194/06)

Rapóirtéir: Sandra PARTHIE

Comhairliúchán Uachtaránacht na Fraince ar Chomhairle an Aontais Eorpaigh, 21.9.2021 Bunús dlí Airteagal 304 den Chonradh ar Fheidhmiú an Aontais Eorpaigh Rannóg atá freagrach An Margadh Aonair, Táirgeacht agus Tomhaltas Dáta a glactha sa rannóg 13.12.2021 Dáta a glactha sa seisiún iomlánach 19.1.2022 Seisiún iomlánach Uimh. 566 Toradh na vótála (ar son/in aghaidh/staonadh) 244/1/3

1. Conclúidí agus moltaí

1.1. Ionas go leanfaidh geilleagair na hEorpa de bheith iomaíoch ar an leibhéal domhanda, ní mór do chuideachtaí in go leor earnálacha iad féin a chur in oiriúint d’iomaitheoirí domhanda nua, samhlacha gnó a cheapadh as an nua agus athmheasúnú a dhéanamh ar na slabhraí soláthair. Is athrú struchtúrach é an t-athrú a thagann de sin, a leanann suaitheadh é uaireanta, ní hamháin do ghnólachtaí ach, ina theannta sin, do dhaoine agus dá ndálaí oibre. Cuireann CESE chun suntais an prionsabal “gan aon duine a fhágáil ar lár” agus tá sé ag iarraidh go ndéanfaí idirphlé leis na gníomhaithe ábhartha uile faoi conas an t-athrú struchtúrach sin a bhainistiú.

1.2. Bua agus foinse fáis agus dea-bhaile don Aontas Eorpach is ea a oscailte atá sé don trádáil, don infheistíocht agus do chineálacha eile comhoibriúcháin idirnáisiúnta. Tá CESE i bhfách le huaillmhian an Aontais a bheith níos freagraí as a shlándáil féin, spleáchais aontaobhacha i réimsí criticiúla a laghdú agus cur lena acmhainneacht a thosaíochtaí féin a shocrú agus a chur chun feidhme, rud a ligfeadh dó bogadh i dtreo staid ar saintréithe di an t-iomaíochas eacnamaíoch agus an athléimneacht fheabhsaithe.

1.3. Gan dul ar iontaoibh na caomhnaitheachta, is gá gníomhú ar an leibhéal Eorpach trí mheán na rialála agus trí chaighdeáin a leagan síos d’fhonn an baol go mbeidh ganntanais straitéiseacha nó struchtúracha ann a laghdú, d’fhonn an t-éagsúlú a chothú, d’fhonn maoin intleachtúil a chosaint agus d’fhonn iomaíocht chóir atá bunaithe ar rialacha a áirithiú idir na Ballstáit agus le comhpháirtithe domhanda eile. Sna comhghuaillíochtaí trasnáisiúnta agus domhanda atá cothaithe aige, ní mór don Aontas Eorpach a bheith in ann sáruithe ar chearta an duine, ar na saoirsí bunúsacha agus ar shláinte agus sábháilteacht na ndaoine agus an chomhshaoil araon a shainaithint ar fud na slabhraí luacha agus soláthair.

1.4. Molann CESE go méadódh an tAontas Eorpach an caiteachas a chuireann sé in áirithe don Taighde, Forbairt agus Nuálaíocht agus go méadódh sé ionstraimí maoiniúcháin gaolmhara eile amhail an Ionstraim um Infheistíocht Nuálaíochta Idir-Réigiúnach ( 1 ) , rud a chuirfeadh é ar aon chéim, ar a laghad, le réigiúin eile ar domhan, d’fhonn a bhonn monaraíochta a neartú agus nuálaíocht a bhfuil géarghá léi a chumasú.

1.5. Ina theannta sin, molann CESE an Clár Oibre Eorpach do Scileanna a chur in oiriúint do riachtanais an mhargaidh saothair amach anseo. Ba cheart, ina cheann sin, go dtiocfadh méadú ar dhea-bhail shaoránaigh an Aontais Eorpaigh de thoradh an chur chuige bunaithe ar éiceachórais thionsclaíocha a fhad a bhaineann le poist ardcháilíochta, luach saothair agus rochtain ar an bhfoghlaim ar feadh an tsaoil. I ndáil leis sin, cuireann CESE i bhfios go láidir go dtacaíonn sé le Comhshocrú an Aontais Eorpaigh do Scileanna, rud atá ríthábhachtach chun ionchais fhadtéarmacha fostaíochta a áirithiú do shaoránaigh na hEorpa.

1.6. Creideann CESE gur den tábhacht cóineasú aníos a bhaint amach i ngeilleagair an Aontais Eorpaigh, go háirithe ó thaobh na táirgiúlachta, caighdeáin shóisialta, na sláinte agus na sábháilteachta ag an obair agus táirgeadh atá neamhdhíobhálach don chomhshaol de. Tá iomaíochas an Mhargaidh Aonair Eorpaigh ag brath den chuid is mó ar acmhainneacht iomlán na ngeilleagar náisiúnta uile a fhorbairt agus rochtain a fháil ar an acmhainneacht sin, ach is mór idir leibhéil na ngeilleagar sin fós, rud a fhágann go bhfuil beartais éagsúla spriocdhírithe ag teastáil ina leith. Deireadh a chur leis na héagothromaíochtaí eacnamaíocha ó Bhallstát go chéile an sprioc ba cheart a bheith ann. Tá tábhacht ollmhór le hinfheistíochtaí a dhéanamh sna teicneolaíochtaí taighde, forbartha agus nua.

1.7. D’fhonn léargas cothrom a fháil ar an dea-bhail, aontaíonn CESE le measúnú na hEagraíochta um Chomhar agus Forbairt Eacnamaíochta (ECFE) go dteastaíonn deaiseanna cuimsitheacha staidrimh uainn ar léiriú iad ar na nithe is cás le daoine, lena gcumhdaítear torthaí fadréimseacha amhail ioncam daoine, an tsláinte, naisc shóisialta, an tsábháilteacht agus an comhshaol. Ní leor breithniú ar mheánleibhéil na dtíortha amháin chun a fháil amach an bhfuil an saol ag dul i bhfeabhas, agus, má tá, cé dó freisin. Ar a mhuin sin, ní hamháin go gcaithfimid an dea-bhail sa lá atá inniu ann a thomhas, ach caithfimid na hacmhainní a chuideoidh linn í a chothú amach anseo a thomhas freisin. Ar deireadh, is féidir le daoine a bhrath gur bagairt orthu an t-athrú struchtúrach in ainneoin thorthaí na hanailíse eacnamaíche. An dul chun cinn atá déanta ag páirtithe pobalacha ar fud an Aontais Eorpaigh i dtoghcháin le tamall anuas, gan trácht ar an vóta a caitheadh ar son Brexit, tá a mbunús sin le fáil sa chaoi a mothaíonn vótálaithe go bhfuil cuid mhaith dá gcumhacht bainte díobh de thoradh an domhandaithe agus sa chaoi ar lú an smacht atá acu, dar leo, agus iad i mbun cinntí saoil a dhéanamh. Is beag an chabhair an staidreamh chun an mothú sin a mhaolú. Ní mór do lucht ceaptha beartas páirt i bhfad níos mó a thabhairt do na comhpháirtithe sóisialta agus d’eagraíochtaí na sochaí sibhialta i dtaca le haghaidh a thabhairt ar údair chasaoide agus ar an eagla atá ann roimh an gcruatan sóisialta agus i dtaca le foirmliú agus cur chun feidhme réiteach ar an láthair. Tacaíonn CESE le rialachas corparáideach inbhuanaithe atá níos oscailte agus dírithe níos mó ar rannpháirtíocht, a fhad a bhaineann, inter alia , le faisnéis, comhairliúchán agus rannpháirtíocht oibrithe ar leibhéal na cuideachta.

2. Cúlra na tuairime, lena n-áirítear an togra reachtach lena mbaineann

2.1. Tarraingíonn CESE aird ar na Conclúidí ón gComhairle Eorpach an 1-2 Deireadh Fómhair 2020 ina n-aithnítear coincheap na huathrialach straitéisí mar ghné lárnach den mhargadh inmheánach, den bheartas tionsclaíoch agus den earnáil dhigiteach. Cuireann sé chun suntais freisin na conclúidí ón gComhairle Iomaíochais an 13 Samhain 2020, ina luaitear go n-áirítear air sin spleáchais straitéiseacha a shainaithint agus a laghdú agus athléimneacht a mhéadú sna héiceachórais thionsclaíocha is íogaire agus i réimsí sonracha, amhail an tsláinte, tionscal na cosanta, an spás, cúrsaí digiteacha, fuinneamh, tionscail na soghluaisteachta agus amhábhair chriticiúla.

2.2. Is iad na cuspóirí atá le huathriail straitéiseach oscailte ná cobhsaíocht, caighdeáin Eorpacha a scaipeadh agus luachanna an Aontais a chur chun cinn. Léirítear na cuspóirí sin i roinnt tionscnamh a rinneadh le déanaí, amhail an Teachtaireacht maidir le todhchaí dhigiteach na hEorpa a mhúnlú i mí Feabhra 2020; an Teachtaireacht maidir le hinfheistíocht dhíreach choigríche (an Rialachán maidir le Scagadh IDC) a glacadh i mí an Mhárta 2020; Sásra an Aontais um Scagadh ar Infheistíocht Dhíreach Choigríche a glacadh in 2019 agus a bhí ag feidhmiú go hiomlán faoi mhí Dheireadh Fómhair 2020; Straitéis sonraí a eisíodh i mí na Samhna 2020; an tAthbhreithniú ar an mbeartas trádála: “Uathriail straitéiseach oscailte” a rinneadh i mí Feabhra 2021; agus an obair leanúnach atá ar siúl maidir le hionstraim frithchomhéigin. Ina theannta sin, is sampla eile fós é an togra le haghaidh Rialachán maidir leis an Sásra Coigeartaithe Carbóin ar Theorainneacha, a eisíodh i mí Iúil 2021, den chaoi a bhfuil ag méadú ar fheasacht ar ábhair chomhshaoil laistigh den Aontas.

2.3. Ba é ab aidhm do Straitéis Liospóin, a glacadh in 2000, a áirithiú gur geilleagar agus sochaí eolasbhunaithe a bheadh ag an Aontas Eorpach, bunaíodh táscairí inchainníochtaithe faoi chuimsiú na Straitéise agus treisíodh an gá a bhí le tacaíocht a thabhairt do dhaoine ina gconairí foghlama ar feadh an tsaoil. Tá an Comhshocrú do Scileanna ríthábhachtach ó thaobh oideachais, saineolais agus fios gnó de, ós rud é go bhfuil athruithe móra i ndán do roinnt earnálacha tionsclaíocha faoi chuimsiú an aistrithe dhigitigh agus éiceolaíoch. Ina theannta sin, faoi mar a cuireadh in iúl sa Treoirphlean do Scileanna, is gníomhaithe fíor-riachtanacha iad na príomh-gheallsealbhóirí amhail gnólachtaí, ceardchumainn, institiúidí taighde, oideachais nó oiliúna agus údaráis phoiblí chun aghaidh a thabhairt ar riachtanais scileanna gach earnála. Is díol sásaimh do CESE an obair atá déanta ag an gCoimisiún Eorpach agus ag comhpháirtithe earnála amhail an Chomhairle Scileanna Earnála agus Comhaontais Scileanna Earnála Eorpacha chun mímheaitseáil scileanna idir éileamh an tionscail ar scileanna agus soláthar an oideachais a chur ina ceart. ( 2 )

2.4. Tarraingíonn CESE aird freisin ar obair an Choimisiúin maidir le hAthléimneacht Amhábhar Criticiúil ( 3 ) , arb é is aidhm di conair a leagan amach faoinar féidir níos mó inbhuanaitheachta agus slándála a bhaint amach agus ar thuairim ghaolmhar ó CESE ( 4 ) , chomh maith leis na measúnuithe a rinne an Coiste ar éiceachórais thionsclaíocha agus earnálacha tionsclaíocha éagsúla ( 5 )

3. Barúlacha ginearálta

3.1. Tá an tAontas Eorpach bunaithe ar shamhail eacnamaíoch oscailte a fhágann gurb é an tAontas faoi deara 14 % d’allmhairí an domhain agus gur uaidh a thagann 16 % d’onnmhairí an domhain. Tagann CESE leis an tuairim go bhfuil sé ríthábhachtach do bheartas tionsclaíoch na hEorpa teacht ar na bealaí agus na modhanna chun spleáchais aontaobhacha ar ghníomhaithe eile a laghdú, i réimsí straitéiseacha, mar shampla, an teicneolaíocht nó an bia nó an tsláinte. Ba cheart go gcuirfeadh beartas tionsclaíoch a bhfuil bonn láidir monaraíochta tionsclaíoch faoi na héifeachtaí diúltacha a d’fhéadfadh a bheith ag suaití de dhroim seoil. Féadfar cinnteacht an tsoláthair a bhaint amach freisin ach comhpháirtíochtaí a chothú le “tíortha atá ar cóimheon le chéile”. Is éard is aidhm don Chomhairle Trádála agus Teicneolaíochta idir an tAontas Eorpach agus na Stáit Aontaithe, mar shampla, comhpháirtíochtaí den sórt sin a éascú. D’fhonn an tAontas Eorpach a chosaint ar neamhshiméadrachtaí trádála, tacaíonn CESE freisin le hiarrachtaí an Aontais ionstraimí cosanta trádála a chur i bhfeidhm agus a fheabhsú amhail Sásra an Aontais um Scagadh ar Infheistíocht Dhíreach Choigríche ( 6 ) , Ionstraim Soláthair Phoiblí Idirnáisiúnta an Aontais ( 7 ) agus an Rialachán chun aghaidh a thabhairt ar an saobhadh a tharla de thoradh fóirdheontais eachtracha sa Mhargadh Aonair, a mhol an Coimisiún Eorpach i mí na Bealtaine 2021 ( 8 )

3.2. Léiríodh in anailís ón mbun aníos ar spleáchais straitéiseacha a rinne an Coimisiún go bhfuil na spleáchais atá sna héiceachórais is íogaire cothrom le 0,6 % de luach na n-earraí a allmhairítear ón taobh amuigh den Aontas Eorpach, ar céatadán an-íseal é sin. Dá bhrí sin, tá sé léirithe le linn na paindéime ag an-chuid slabhraí luacha a fhíor-athléimní atá siad. Tacaíonn CESE go mór le hobair an Choimisiúin chun spleáchais agus cumais straitéiseacha a mhapáil. Léiríodh san anailís sin freisin go mbaineann 137 dtáirge as 5 200 táirge a allmhairítear isteach san Aontas Eorpach le héiceachórais íogaire a bhfuil an tAontas ag brath go mór orthu — go príomha sna tionscail dianfhuinnimh (amhail amhábhair) agus in éiceachórais sláinte (amhail comhábhair ghníomhacha chógaisíochta) chomh maith le táirgí atá ábhartha chun tacú leis an aistriú glas agus digiteach. Is as an tSín a thagann 52 % d’allmhairí na dtáirgí spleácha sin. D’fhéadfadh sé gur bhaolaí fós 34 tháirge díobh sin mar gheall ar an acmhainneacht íseal ab fhéidir a bheith acu le haghaidh éagsúlú agus chun ionadú a dhéanamh ar tháirgí AE. Chun cur le hiomaíochas earnáil tionsclaíochta na hEorpa, tá gá le beartais láidre maidir le fuinneamh inbhuanaithe agus teicneolaíochtaí digiteacha. Is mian le CESE a chur i bhfios go láidir go bhfuil na gníomhaithe Eorpacha sa chúram sláinte digiteach agus san fhuinneamh in-athnuaite i measc na gceannairí domhanda sna réimsí sin.

3.3. Saintréith den uathriail straitéiseach oscailte is ea acmhainneacht táirgeachta a bheith ann i gcás earnálacha atá dírithe ar an todhchaí laistigh den Mhargadh Aonair Eorpach, go háirithe i gcás earraí ardluacha, óir is den ríthábhacht sa chás deireanach sin acmhainneacht theicneolaíoch agus nuálaíochta an Aontais a chaomhnú. Cuir i gcás, léiríonn measúnú an Choimisiúin go bhfuil sciar 33 % den mhargadh domhanda ag an Eoraip in earnáil na róbataice, 30 % in earnáil na gcóras leabaithe, 55 % in earnáil na leathsheoltóirí le haghaidh mótarfheithiclí, 20 % in earnáil an trealaimh leathsheoltóra agus 20 % in earnáil na gcomhpháirteanna fótónaice ( 9 ) . Tá gá le hionstraimí cosanta trádála chun críche na huathrialach straitéisí i bhfianaise an iomaíocht idirnáisiúnta agus an iomaíocht neamhdhleathach a bheith ag dul i méid. Dá bhrí sin, tá beartas tionsclaíoch an Aontais fite fuaite le beartas láidir trádála agus iomaíochta.

3.4. Cuireann CESE i bhfios go láidir gur gá, má táthar chun an uathriail straitéiseach a mhéadú, athléimneacht an Mhargaidh Aonair a neartú, infheistíocht a dhéanamh in inniúlacht agus acmhainneacht theicneolaíoch an Aontais féin, cur leis na hacmhainní atá dírithe ar thaighde agus forbairt, slabhraí táirgthe agus soláthair a éagsúlú, an cheannasacht dhigiteach a dhaingniú, an stoc-charnadh straitéiseach a áirithiú, infheistíochtaí agus táirgeadh a chothú agus a mhealladh san Eoraip, trí fheabhas a chur ar na dálaí ina bhfeidhmíonn gnólachtaí, trí thriail a bhaint as réitigh mhalartacha agus samhlacha an gheilleagair chiorclaigh, agus trí chomhar tionsclaíoch leathan a chur chun cinn ar fud na mBallstát, agus trí dhíriú ar an gceannaireacht theicneolaíoch, rud a luaigh an Chomhairle Iomaíochais i mí na Samhna 2020.

3.5. Is é an Margadh Aonair an acmhainn is mó atá ag an Eoraip agus ba cheart don Choimisiún leanúint de na hiarrachtaí atá ar bun aige chun cur lena athléimneacht trí rialacha a chur chun feidhme agus a fhorfheidhmiú, agus trí dheireadh a chur le bacainní a choisceann é ar gheilleagar Eorpach a bhaint amach a bheidh nuálach, rathúil agus dírithe ar an todhchaí. Is réamhchoinníoll é margadh baile láidir a bheith ann chun gur féidir cuideachtaí Eorpacha a chur ar bun agus a fhorbairt, chun go mbeidh rath ar na cuideachtaí sin agus nach ndéanfar aon chur isteach orthu amach anseo, mar shampla le cabhair ón Ionstraim Éigeandála le haghaidh an Mhargaidh Aonair.

3.6. I dtuairim uaidh, “Ní bheidh aon Chomhaontú Glas ann gan comhaontú sóisialta”, leagann CESE béim ar a thábhachtaí atá idirphlé sóisialta láidir réamhbhreathnaitheach agus rialachas corparáideach inbhuanaithe atá dírithe ar rannpháirtíocht. Ina theannta sin, tá CESE i bhfách oibrithe a choimeád ar an eolas agus dul i gcomhairle leo agus tá sé á mholadh go gcuirfí a rannpháirtíocht chun cinn ar leibhéal na cuideachta d’fhonn nuálaíocht san ionad oibre a chothú ( 10 ) . Sa Rún uaidh ó mhí na Nollag 2020 maidir le “Rialachas corparáideach inbhuanaithe”, ba dhíol sásaimh do Pharlaimint na hEorpa tiomantas an Choimisiúin athbhreithniú a dhéanamh ar an Treoir maidir le Faisnéis Neamhairgeadais agus caighdeáin tuairiscithe neamhairgeadais a fhorbairt ( 11 ) . Is bealach tábhachtach é cloí le prionsabail an rialachais chorparáidigh inbhuanaithe más uainn luachanna Eorpacha thar lear a chur chun cinn agus buntáiste iomaíoch a thabhairt do chuideachtaí Eorpacha.

3.7. Is mór idir an staid shocheacnamaíoch ó Bhallstát go chéile agus ó réigiún AE go chéile i gcónaí, agus dá bhrí sin is den tábhacht a áirithiú go bhforbrófar conairí aistrithe réigiúnacha spriocdhírithe i gcomhthéacs próisis rialachais ar leith do na héiceachórais éagsúla, lena n-áirítear trí rochtain ar mhargaí nua a éascú, go háirithe do FBManna, agus trí thacú le slabhraí luacha inbhuanaithe. I dtaca le rialachas, tacaíonn CESE le cineálacha cur chuige amhail coimisiúin um chlaochlú réigiúnach nó moil um chlaochlú lena sainítear, i ndlúthchomhar le gníomhaithe eacnamaíocha áitiúla agus réigiúnacha, réitigh áitiúla agus réigiúnacha ar leith do na hathruithe eacnamaíocha atá amach romhainn.

3.8. Maidir le comhar tionsclaíoch a fheabhsú ar fud Bhallstáit an Aontais Eorpaigh, is mór ag CESE an obair anailíseach a rinne an Coimisiún maidir le 14 “éiceachóras thionsclaíocha” a shainiú agus a leagan amach. Léiriú atá san anailís sin ar chleachtaí den chineál céanna a rinneadh sna Stáit Aontaithe agus sa tSín. Tá siad roinnte ina dhá gcatagóir éagsúla: éiceachóras atá sainithe mar líonra braislí a bhaineann le réimse gníomhaíochta áirithe agus éiceachóras réigiúnach a dhíríonn ar idirghníomhú gníomhairí eacnamaíocha i réigiún ar leith. I dteannta a chéile, cuireann siad ardán idirghníomhach ar fáil chun an leas is fearr is féidir a bhaint as an gcomhar idir údaráis agus geallsealbhóirí agus chun cumarsáid a éascú i measc gníomhaithe. Is léir do CESE an fíor-bhreisluach atá ann do ghnólachtaí, ar féidir leo ábhar imní ar leith a chur in iúl d’éiceachóras iomlán a bheidh in ann freagairt dó. Dá dhoimhne agus dá dhlúithe an t-éiceachóras is ea is úsáidí a bheidh sé do na gníomhaithe go léir lena mbaineann agus is ea is mó an breisluach a chuirfidh sé ar fáil.

3.9. Díríonn an tAontas agus na Ballstáit ar chláir phoiblí san eolaíocht cheannródaíoch ar leibhéal an Aontais. Ar an gcaoi chéanna, is amhlaidh a aistríodh na buiséid taighde agus nuálaíochta (T&N) ó leibhéal an Bhallstáit go leibhéal an Aontais agus is airde ná riamh iad, cé go bhfuil siad fós faoi bhun bhuiséid na n-iomaitheoirí straitéiseacha amhail an tSín; tá an ceathrú babhta de “chláir misin ghealaí” dírithe ar cheannaireacht dhomhanda an Aontais a athsheoladh i réimse an taighde agus na nuálaíochta. Ba cheart a áireamh air sin samhlacha intleachta saorga d’fhiontair mhóra (LEAM), spásanna coiteanna sonraí tionsclaíocha maille le teicneolaíochtaí glasa atá ag teacht chun cinn, agus ba cheart Taighde, Forbairt agus Nuálaíocht a threisiú d’fhonn ionadaigh shintéiseacha a chruthú d’amhábhair chriticiúla.

3.10. In 2019 chuaigh 2 % de OTI an Aontais Eorpaigh ar chaiteachas ar Thaighde agus Forbairt. Os a choinne sin, chaith an tSín 2 % dá OTI ar Thaighde agus Forbairt in 2019 agus chaith na Stáit Aontaithe 3 % dá OTI orthu. D’fhonn a bhonn monaraíochta a neartú, tá CESE á mholadh don Aontas Eorpach an caiteachas a chuireann sé in áirithe don Taighde agus Forbairt a mhéadú, agus is saoth leis nach bhfuil dóthain ratha ar éiceachórais nuálaíochta an Aontais, cé is moite d’infheistíochtaí lárnacha poiblí i réimse an taighde agus na nuálaíochta agus d’ilchuideachtaí móra príobháideacha i dtionscail an mhaolaithe ar an athrú aeráide agus na sláinte ( 12 ) . Cé gur dreasacht iontach do chuideachtaí chun nuálaíocht a dhéanamh í an iomaíocht éifeachtach atá i réim san Aontas Eorpach, ba cheart tacaíocht níos fearr a thabhairt dóibh, mar sin féin, trí leas iomlán a bhaint as ionstraimí cistiúcháin eile i réimse an Taighde, na Forbartha agus na Nuálaíochta ar leibhéal AE chun an tAontas a chur ar aon chéim, ar a laghad, le réigiúin eile ar domhan d’fhonn nuálaíocht a bhfuil géarghá léi a chumasú. Faoi láthair, is é an phríomhaidhm atá le hinfheistíochtaí AE ná tacú le leasanna náisiúnta, mar atá leasanna na mBallstát, seachas cineálacha Eorpacha cur chuige agus réitigh Eorpacha a lorg trí naisc níos fearr agus níos doimhne idir na gníomhairí eacnamaíocha a chruthú agus trí leas a bhaint astu.

3.11. Tacaíonn CESE go láidir leis na héilimh go ndéanfaí éiceachórais agus slabhraí luacha a fheabhsú, agus go gcothófaí comhar eatarthu, agus tá sé den tuairim gur gá iad a nascadh leis an aistriú glas agus an aistriú digiteach d’fhonn cur le dea-bhail mhuintir na hEorpa. Cuirfidh conairí aistrithe breisluach leis trí sheicheamhú fóinteach beartas a mholadh agus cinnteoidh siad go mbeidh intuarthacht ann, rud atá tábhachtach do ghnólachtaí agus do dhea-bhail na saoránach, mar shampla, i dtaca le forbairt scileanna. Ós amhlaidh atá, is mian leis an gCoiste béim a leagan ar shamhlacha eacnamaíocha atá dírithe ar na geallsealbhóirí, arb é an príomhspreagthóir atá leo an t-athrú aeráide agus scriosadh an chomhshaoil a mhaolú, agus tá sé ag iarraidh ar na Ballstáit agus ar an gCoimisiún tuilleadh úsáide a bhaint as na samhlacha sin sa cheapadh beartais a dhéanfaidh siad agus ina gcuid measúnuithe tionchair.

3.12. Infheistíochtaí atá dírithe ar shlabhraí luacha níos athléimní agus níos inbhuanaithe a chruthú, lena dtugtar rochtain ar earraí riachtanacha agus ar sheirbhísí riachtanacha, ní mór dóibh torthaí a bhaint amach ó thaobh fás eacnamaíoch agus dea-bhaile de. Ba cheart pleananna gníomhaíochta earnála a tharraingt suas i gcomhar le tionscnaimh na mórghníomhaithe atá ann faoi láthair d’fhonn na grúpaí atá bunaithe cheana san Eoraip a neartú, lena n-áirítear FBManna. Ba cheart a áireamh sna pleananna sin tacaíocht institiúideach a chuirfidh ar a gcumas rialú níos fearr a dhéanamh ar shlabhraí luacha agus teacht roimh ghéarchéimeanna trí thástálacha struis nó measúnuithe riosca a chur chun feidhme ar mhaithe le ganntanais a chosc.

3.13. Beidh sé ríthábhachtach na slabhraí luacha straitéiseacha cearta, na slabhraí soláthair cearta agus na braislí cearta a shainiú. Trí IPCEInna (tionscadail thábhachtacha ar mhaithe le leas na hEorpa i gcoitinne) a chur chun cinn agus trí chomhghuaillíochtaí tionsclaíocha a bhunú sna hearnálacha seo a leanas: ceallraí le haghaidh feithiclí leictreacha, an ríomhaireacht ardfheidhmíochta, an mhicrileictreonaic, feithiclí nasctha glana uathrialaitheacha, an tsláinte chliste, an tionscal ísealcharbóin, teicneolaíochtaí agus córais hidrigine, idirlíon tionsclaíoch na rudaí nithiúla, agus an chibearshlándáil, tá sé curtha in iúl go soiléir ag an gCoimisiún cé na réimsí is ceart a fhorbairt mar thosaíochtaí agus a bhfuil fíor-bhreisluach AE leo. Mar aon le leasanna Eorpacha a chosaint i dtaca le caighdeáin arna bhforbairt san Eoraip, agus i dtaca le maoin intleachtúil na hEorpa a chosaint, is bonn láidir é sin do shraith chomhleanúnach beartas tionsclaíoch agus eacnamaíoch.

3.14. Ní hamháin gur sprioc inti féin é sin ach tá sé dírithe, lena chois sin, ar dhea-bhail mhuintir na hEorpa a chaomhnú agus a chothú trí phoist ardcháilíochta a chur ar fáil in earnálacha atá dírithe ar an todhchaí, agus ag an am céanna oibriú i dtreo an aistrithe dhúbailte. D’fhonn na spriocanna sin a bhaint amach, ní mór feidhm a bhaint as na táscairí agus na méadrachtaí cuí. Tá CESE den tuairim go bhfuil an “dea-bhail” tagtha in aibíocht mar choincheap staidrimh agus tomhais agus go ndearnadh “compás” di do lucht ceaptha beartas chun a gcinntí a threorú.

3.15. Aontaíonn CESE leis an sainmhíniú a thug ECFE ar “Geilleagar na Dea-bhaile” a dtuigtear as gurb é atá ann geilleagar: 1) a chuireann leis na deiseanna atá ar fáil do dhaoine ó thaobh na soghluaisteachta sóisialta aníos agus ó thaobh feabhas a chur ar na gnéithe dá saol is mó is cás leo; 2) a chinntíonn go dtiocfaidh torthaí dea-bhaile de na deiseanna seo do gach cuid den daonra, iad siúd ag bun an scála dáileacháin san áireamh; 3) a laghdaíonn neamhionannais; agus 4) a chothaíonn inbhuanaitheacht comhshaoil agus shóisialta.

An Bhruiséil, 19 Eanáir 2022. Uachtarán Choiste Eacnamaíoch agus Sóisialta na hEorpa Christa SCHWENG

(1) https://eismea.ec.europa.eu/programmes/interregional-innovation-investments-i3-instrument_en

(2) Treoirphlean do Chomhar Earnála maidir le Scileanna. Aghaidh a thabhairt ar mhímheaitseáil scileanna ar leibhéal na hearnála. Príomhghníomhaíocht den Chlár Oibre Eorpach do Scileanna Nua.

(3) An Coimisiún Eorpach, Critical Raw Materials Resilience: Charting a Path towards greater Security and Sustainability [Athléimneacht Amhábhar Criticiúil: Ar Chosán na Slándála agus na hInbhuaine], COM(2020) 474.

(4) IO C 220, 9.6.2021, lch. 118.

(5) Tuairim ó CESE “Straitéis soghluaisteachta an Aontais agus slabhraí luacha tionsclaíocha an Aontais: cur chuige éiceachórais in earnáil na ngluaisteán” (IO C 105, 4.3.2022, lch. 26); tuairim fhorlíontach ó CESE “An straitéis nua tionsclaíochta a nuashonrú – Tionchair ar éiceachóras an tionscail sláinte” (IO C 105, 4.3.2022, lch. 152); tuairim ó CESE “Réamhaíocht ar athrú struchtúrach agus earnálach agus athstruchtúrú na gcultúr tionsclaíoch: i dtreo teorainneacha nua téarnaimh agus athléimneachta in áiteanna éagsúla san Eoraip”; tuairim ó CESE atá á dréachtú faoi láthair “Ceanglais inbhuanaitheachta maidir le ceallraí san Aontas Eorpach” (IO C 220, 9.6.2021, lch. 128); tuairim ó CESE “Tá uair na cinniúna buailte le tionscal gloine na hEorpa: tionscal níos glaise agus fuinneamhéifeachtúil a bhaint amach agus, ag an am céanna, an t-iomaíochas a fheabhsú agus poist ardcháilíochta a chothabháil” (IO C 105, 4.3.2022, lch. 18).

(6) An Coimisiún Eorpach, “Tá Sásra an Aontais Eorpaigh um Scagadh ar Infheistíocht Dhíreach Choigríche ag feidhmiú go hiomlán”, 9 Deireadh Fómhair 2020,

(7) Seirbhís Taighde Pharlaimint na hEorpa, “Ionstraim Soláthair Idirnáisiúnta an Aontais Eorpaigh”, Deireadh Fómhair 2021.

(8) An Coimisiún Eorpach, “Mhol an Coimisiún Rialachán nua chun aghaidh a thabhairt an saobhadh a tharla de thoradh fóirdheontais eachtracha sa Mhargadh Aonair”, 5 Bealtaine 2021.

(9) An Coimisiún Eorpach, “Investing in a smart, innovative and sustainable industry: A renewed EU Industrial Policy Strategy” [Infheistiú i dtionsclaíocht chliste, nuálach agus inbhuanaithe – Straitéis Beartais Tionsclaíochta athnuaite AE] (COM(2017) 479 final).

(10) IO C 341, 24.8.2021, lch. 23.

(11) Rún ó Pharlaimint na hEorpa an 17 Nollaig 2020 maidir le rialachas corparáideach inbhuanaithe (2020/2137(INI)).

(12) JRC Science for Policy Report, Shaping & Securing the EU’s open strategic autonomy by 2040 and beyond [Tuarascáil JRC maidir le hEolaíocht do Bheartas — Uathriail straitéiseach oscailte an Aontais Eorpaigh a mhúnlú agus a dhaingniú faoi 2040 agus ina dhiaidh sin], 2021.